Κριτήριο αξιολόγησης στην Νεοελληνική γλώσσα Α΄Γυμνασίου

Τμήματα: Α2-Α4

Διδάσκουσα: Πολυζωγοπούλου Ελένη, ΠΕ02

24-04-20

**Α΄Κείμενο: Θεματικός κύκλος : Ο ελεύθερος χρόνος**

Άνεργοι, φοιτητές, συνταξιούχοι ή απλώς άνθρωποι που έχουν άφθονο από αυτό το σπάνιο αγαθό που λέγεται «ελεύθερος χρόνος». Όλες οι παραπάνω κατηγορίες ανθρώπων µοιράζονται κάτι κοινό: Έχουν πολύ χρόνο να «σκοτώσουν» µέσα στη µέρα τους, αλλά καταλήγουν να τον σπαταλούν µπροστά σε µια οθόνη. Παρακάτω, συγκεντρώνουµε τους πιο ωραίους, πιο **δηµιουργικούς** και πιο διασκεδαστικούς τρόπους να περάσετε την ώρα σας, χωρίς να πάει χαµένη.

Αρχικά, αξίζει να τονιστεί ότι η ανάγνωση ενός βιβλίου δεν είναι ποτέ **χαµένος** χρόνος – προµηθευτείτε µερικά από µια δανειστική βιβλιοθήκη, αγοράστε οικονοµικούς τίτλους από ένα παζάρι βιβλίου, γραφτείτε σε µια λέσχη ανάγνωσης και χαθείτε για ώρες στους µαγικούς κόσµους που κρύβονται ανάµεσα στις γραµµές.

Ωραίοι οι αραχτοί καφέδες στο στέκι σας, αλλά ακόµη καλύτεροι είναι οι καφέδες στο χέρι και το περπάτηµα σε άγνωστες γειτονιές, σε όµορφα δροµάκια, στους λόφους της πόλης και σε πεζόδροµους ή περιοχές που δεν ξέρατε ότι υπάρχουν. Βάλτε στόχο να κάνετε έναν «εξερευνητικό» περίπατο µία ή δύο φορές την εβδοµάδα σε περιοχή που δεν γνωρίζετε και σε λίγους µήνες θα νιώθετε πως ξέρετε την πόλη πολύ καλύτερα – και θα έχετε καινούριους **λόγους** να την αγαπήσετε.

Επικοινωνήστε µε τους δικούς σας ανθρώπους. Κάντε δηλαδή αυτό για το οποίο θα παραπονιόσασταν περισσότερο αν δεν είχατε καθόλου ελεύθερο χρόνο: Ότι δεν προλαβαίνετε να δείτε τους δικούς σας, να έχετε πολύ χρόνο µε τον/την σύντροφό σας, να βγείτε µε παλιούς φίλους για να µάθετε τα νέα τους. Τώρα που µπορείτε να τα κάνετε όλα αυτά, µην αφήνετε την ευκαιρία να πάει χαµένη.

Τελευταία και καλύτερη συµβουλή µας: Δεν υπάρχει πιο ουσιαστική αξιοποίηση του ελεύθερου χρόνου σας από την **ενασχόληση** µε τον εθελοντισµό. Οι εθελοντικές εργατοώρες, σωστά όµως οργανωµένες, µπορούν να κάνουν την διαφορά και να βοηθήσουν φιλανθρωπικούς οργανισµούς, ενώσεις αστέγων, ιατρικές κοινότητες, κοινωνικές δοµές και καλλιτεχνικά φεστιβάλ και ωραίες πρωτοβουλίες που βασίζονται στην… ευγενική καλοσύνη των ξένων για να **υλοποιηθούν.** (Διαδίκτυο)

**Β ΄ΑΣΚΗΣΕΙΣ:**

**1ο θέμα:**

**1α )** Να αναφέρετε δύο δημιουργικούς τρόπους για να περάσετε τον ελεύθερο χρόνο σας, σύμφωνα με το κείμενο.

1β ) Γιατί η πρόταση για «εξερευνητικό » περίπατο στην πόλη είναι, σύμφωνα με το κείμενο, ένας δημιουργικός τρόπος αξιοποίησης του ελεύθερου χρόνου;

**2ο θέμα:**

2α ) Να εντοπίσετε τα δομικά στοιχεία της πρώτης παραγράφου: « ΄Ανεργοι, φοιτητές….. χαμένη».

2β ) Αφού διαβάσετε καλά όλο το κείμενο, απαντήστε:

* Ποιο είναι το θεματικό κέντρο του κειμένου; (εστιάστε στον πρόλογο και στις θεματικές προτάσεις των παραγράφων , για να απαντήσετε)
* Σε κάθε παράγραφο δώστε έναν πλαγιότιτλο(θεματικό τίτλο).

2γ ) Δώστε μία συνώνυμη λέξη σε καθεμιά από τις παρακάτω λέξεις του κειμένου, διατηρώντας τη σημασία που έχουν οι λέξεις στο κείμενο:

* Δημιουργικούς
* Χαμένη
* Λόγους
* Ενασχόληση
* Υλοποιηθούν

**3ο θέμα**: Σε ένα κείμενο που θα δημοσιευτεί στη σχολική εφημερίδα, να παρουσιάσετε την άποψή σας σχετικά με την δημιουργική αξιοποίηση του ελεύθερου χρόνου ενός εφήβου, κάνοντας εποικοδομητικές και ταυτόχρονα διασκεδαστικές προτάσεις.

Καλή επιτυχία

Πολυζωγοπούλου Ελένη, ΠΕ02